SKRIFTLIG FORESPØRGSEL E-3066/00

af Sergio Berlato (UEN) og Adriana Poli Bortone (UEN) til Kommissionen

(2. oktober 2000)

Om: Syvende EU-kampagne til fremme af olivenolieforbruget

- I forbindelse med den syvende EU-kampagne Olivenolie: smagen, som forener os er næsten en tredjedel af det samlede beløb 10,2 mio. euro ud af det samlede beløb på 35 mio. euro blevet tildelt Italien og Spanien.

- Disse to medlemsstater er henholdsvis de to største producenter og de to største forbrugere af olivenolie, og det forekommer derfor at være overflødigt med en så betragtelig investering til at fremme forbruget af et produkt, som i Italien og Spanien allerede i vid udstrækning er udbredt og kendt.

- De foregående seks kampagner gav ikke positive resultater. De bevirkede ikke nogen betydelig forøgelse af olivenolieforbruget i visse medlemsstater som Frankrig, Det Forenede Kongerige og Tyskland, hvor forbrugerne på den anden side har vist en betydelig interesse og en betydelig tendens til at forbruge de andre produkter, som indgår i den såkaldte Middelhavskost.

Vil Kommissionen på baggrund af ovenstående oplyse følgende:

1. Hvilke bevillinger har været øremærket til fremme af olivenolie i de øvrige EU-medlemsstater, såvel inden for rammerne af den syvende kampagne som de tidligere kampagner?

2. Hvilke kommunikationsstrategier og hvilke specifikke mål er disse bevillinger blevet anvendt til?

3. Hvem fik pålagt ansvaret for de salgsfremmende foranstaltninger i disse lande og via hvilke procedurer?

4. Med hvilken begrundelse er opgaven gående ud på at udbrede det videnskabelige kendskab til olivenolie over for læger og fagfolk inden for sundhedsvæsenet i de 15 medlemsstater blevet tildelt firmaet Hill & Knowlton Eurosciences Communication (Storbritannien) i samarbejde med Institut for forskning i arteriosklerose under Münster Universitet (Tyskland), og hvorfor er der derimod ikke blevet inddraget personer fra Middelhavsområdet?

5. Hvilken andel af bevillingerne er blevet anvendt til disse medlemsstater, og, såfremt der har været besparelser, hvorledes er de midler, som var bevilget til fremme af olivenolie, og som ikke er blevet anvendt til dette formål, da blevet omfordelt?

Svar afgivet på Kommissionens vegne af Franz Fischler

(20. november 2000)

1. Kommissionen sender en oversigt over de ønskede oplysninger direkte til det ærede medlem og Parlamentets sekretariat

2. De generelle mål for den syvende kampagne er at konsolidere og udvikle forbruget i de vigtigste producentmedlemsstater (Grækenland, Spanien, Italien og Portugal) og at øge forbruget i de øvrige medlemsstater. Den primære målgruppe er forbrugerne. Den sekundære målgruppe er formidlerne mellem producenter og forbrugere, såsom journalister, handelen, læger, diætister og kokke.

For producentmedlemsstaternes vedkommende tager strategien sigte på at bevare og opmuntre loyale forbrugere og at modernisere olivenoliens image for at tiltrække de yngre forbrugere. For de andre medlemsstaters vedkommende tager strategierne sigte på at vinde forbrugere, der for øjeblikket ikke anvender olivenolie, og at øge forbrugsgraden. Der vil både blive lagt vægt på smag og sundhedsmæssige aspekter. I betragtning af markedets størrelse i producentmedlemsstaterne og i Tyskland, Frankrig, Irland og Det Forenede Kongerige gennemføres der reklamekampagner i alle disse medlemsstater. Kampagnen omfatter også PR-aktiviteter med sigte på læger og forbrugere i almindelighed.

Forbruget er steget betydeligt siden 1990/1991, (fx Frankrig (+ 181 %), Det Forenede Kongerige (+ 329 %) og Tyskland (+ 194 %)):

>TABELPOSITION>

3. Reklame- og PR-aktiviteterne såvel som forbrugeranalyserne er blevet udliciteret på grundlag af et offentligt udbud. En liste over alle de agenturer, der medvirker i den syvende kampagne, tilsendes det ærede medlem og Parlamentets sekretariat direkte. Denne liste omfatter også de midler, der er afsat til hver af dem og den pågældende medlemsstat.

4. Den samme procedure er blevet anvendt i forbindelse med forskningsinstituttet, der skal udvikle og ajourføre, indsamle og evaluere videnskabeligt materiale og undersøge, validere og kontrollere sundhedsrelateret materiale, der fremstilles af reklame- og PR-agenturerne.

Udbredelsen af videnskabelige oplysninger om olivenolies næringsværdi er blevet udliciteret på samme måde.

5. Den syvende kampagne løber særdeles godt. Det kan derfor forudses, at de disponible midler (35,3 mio.) vil blive udnyttet fuldt ud. Dette var også tilfældet for den sjette kampagne.

Kommissionen er nu ved at forberede udvælgelsen af et uafhængigt institut, der skal foretage evalueringer for at overvåge det igangværende program. Dette institut vil også blive udvalgt ved udbud.